ג'יימס מקמילן (פוליטיקאי)

ג'יימס מקמילן (באנגלית: James McMillan; 12 במאי 1838 – 10 באוגוסט 1902) היה פוליטיקאי ואיש עסקים אמריקאי, איש המפלגה הרפובליקנית, שכיהן כסנאטור מטעם מדינת מישיגן וכיושב הראש של "ועדת מקמילן" – גוף מרכזי בתכנון מחדש של וושינגטון הבירה ופארק הלאום (National Mall).

 ביוגרפיה 
 ראשית חייו 
מקמילן נולד בהמילטון שבקנדה העליונה (כיום אונטריו), והיה בנם של ויליאם וגרייס מקמילן, ילידי סקוטלנד. הוא למד בבתי הספר הציבוריים של המילטון, ובשנת 1855 עבר לדטרויט שבמישיגן, כדי להתחיל בקריירה עסקית. תחילה עבד כפקיד בחברת הסיטונאות לכלי עבודה Buhl, Ducharme & Co.

בגיל 20 מונה לסוכן הרכש של חברת הרכבות Detroit & Milwaukee Railway, ובשנת 1863 היה שותף, לצד ג'ון סטוטון ניוברי, בהקמת חברת Michigan Car Company לייצור קרונות משא. החברה גדלה במהירות ובתוך עשור הייתה אחת מיצרניות הקרונות הגדולות ביותר בארצות הברית. הצלחתה הובילה להקמת חברות נוספות בהובלתו, ובהן Detroit Car Wheel Co., Baugh Steam Forge Co., Detroit Iron Furnace Co., ו־Vulcan Furnace Co.. מקמילן היה גם בעל מניות עיקרי בחברת התחבורה העירונית Detroit City Railway.

בהמשך הקים את חברת הרכבת Duluth, South Shore and Atlantic Railway וכיהן כנשיאה. הוא השקיע רבות בתעשיית בניית האוניות ובהובלה ימית, והיה אחד מבעלי המניות המרכזיים בחברות Detroit and Cleveland Steam Navigation Co. ו־Detroit Transportation Co. בנוסף כיהן כדירקטור במספר בנקים בדטרויט.

מקמילן היה נשיא מועצת הפארקים של דטרויט במשך שלוש שנים וחבר במועצת התקציבים העירונית במשך ארבע שנים. בשנת 1886 תרם יחד עם שותפו ניוברי 100,000 דולר כל אחד להקמת בית חולים בעיר.

 קריירה פוליטית 
מקמילן היה האדם היחיד שנבחר לכהן כיושב ראש המפלגה הרפובליקנית של מישיגן שלוש פעמים לא רצופות (בשנים 1879, 1886 ו־1890). בשנת 1884 כיהן כאלקטור נשיאותי מטעם המפלגה הרפובליקנית.

בשנת 1889 נבחר לסנאט של ארצות הברית, ונבחר מחדש ב־1895 וב־1901. הוא כיהן כסנאטור מ־4 במרץ 1889 ועד מותו בשנת 1902. בתקופתו נחשב לדמות דומיננטית במפלגה, והיה נציג מובהק של האינטרסים העסקיים, שהתנגדו לרפורמות הפרוגרסיביות של מושל מישיגן  בשנים 1897–1900.

מקמילן עמד בראש ועדת הסנאט לייצור בקונגרסים ה־51 וה־52, ובראש ועדת מחוז קולומביה בקונגרסים ה־54 עד ה־57. הוא זכור במיוחד בשל כהונתו כיו"ר ועדת שיפור הפארקים של מחוז קולומביה, הידועה יותר בשם ועדת מקמילן. הוועדה המליצה על תכנון מחדש של פארק הלאום (National Mall) כך שיתאם מחדש את חזונו המקורי של המתכנן הצרפתי פייר שארל ל'אנפן לעיר וושינגטון.

אתרים חשובים בבירה – מאגר מקמילן ואתר סינון החול של מקמילן – נקראים על שמו.

 מותו ומשפחתו 
מקמילן נפטר ב-10 באוגוסט 1902 בעיר מנצ'סטר שבמסצ'וסטס, ונקבר בבית העלמין Elmwood Cemetery שבדטרויט. הוא הותיר אחריו את אשתו מרי ושישה ילדים: ויליאם צ'ארלס, גרייס פישר, ג'יימס הווארד, איימי (נישאה לסר ג'ון ליין הארינגטון, שגריר בריטניה באתיופיה), פיליפ המילטון ופרנסיס ווטמור.

דרך בנו ג'יימס הווארד מקמילן, הוא סב־רבא של הברונית סיביל דה סייס לונגשאמפּס (Sybille de Selys Longchamps) – אמה של הנסיכה דלפין מבלגיה (Delphine Michèle Anne Marie Ghislaine de Saxe-Cobourg, נולדה ב־22 בפברואר 1968). דלפין, שנודעה בעבר בשם דלפין בואל (Jonkvrouw Delphine Boël), היא אמנית בלגית וחברת בית המלוכה הבלגי – בתו של המלך אלברט השני, מלך הבלגים ואחותו למחצה של המלך פיליפ.

ב־1 באוקטובר 2020 הוכרה רשמית כנסיכת בלגיה ונושאת את התואר "הוד רוממותה" (Her Royal Highness).

 קישורים חיצוניים 




קטגוריה:אמריקאים ממוצא קנדי
קטגוריה:אמריקאים ממוצא סקוטי
קטגוריה:חברי הסנאט של ארצות הברית ממישיגן
קטגוריה:סנאטורים חברי המפלגה הרפובליקנית
קטגוריה:אמריקאים שנולדו ב-1838
קטגוריה:אמריקאים שנפטרו ב-1902